CELEX: 62020TN0020
Language: el
Date: 2020-01-14 00:00:00
Title: Υπόθεση T-20/20: Προσφυγή-αγωγή της 14ης Ιανουαρίου 2020 — Intertranslations (Ιντερτρανσλέισιονς) Μεταφράσεις κατά Κοινοβουλίου

23.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/35
            
         
      Προσφυγή-αγωγή της 14ης Ιανουαρίου 2020 — Intertranslations (Ιντερτρανσλέισιονς) Μεταφράσεις κατά Κοινοβουλίου
      (Υπόθεση T-20/20)
      (2020/C 95/46)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: Intertranslations (Ιντερτρανσλέισιονς) Μεταφράσεις AE (Καλλιθέα Αττικής, Ελλάδα) (εκπρόσωπος: Ν. Κορογιαννάκης, δικηγόρος)
      
         Καθού-εναγόμενο: Ευρωπαϊκό Κοινοβούλιο
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση του Ευρωπαϊκού Κοινοβουλίου της 5ης Δεκεμβρίου 2019 με την οποία την κατέταξε στη δεύτερη θέση στην πρόσκληση υποβολής προσφορών TRA/EU19/2019: Μεταφραστικές υπηρεσίες παρτίδα 5 (μετάφραση προς αγγλικά)·
               
            
                  —
               
               
                  να υποχρεώσει το Ευρωπαϊκό Κοινοβούλιο να καταβάλει στην προσφεύγουσα-ενάγουσα αποζημίωση για τη ζημία που υπέστη λόγω της μη ανάθεσης της σύμβασης·
               
            
                  —
               
               
                  επικουρικώς, να υποχρεώσει το Ευρωπαϊκό Κοινοβούλιο να καταβάλει στην προσφεύγουσα-ενάγουσα αποζημίωση για τη ζημία που υπέστη λόγω απώλειας ευκαιριών·
               
            
                  —
               
               
                  να καταδικάσει το Ευρωπαϊκό Κοινοβούλιο στα δικαστικά έξοδα της προσφεύγουσας-ενάγουσας, ακόμη και αν απορριφθεί η παρούσα προσφυγή-αγωγή.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται ανεπαρκής αιτιολογία — παράβαση της υποχρέωσης αιτιολόγησης, παράβαση του άρθρου 296 ΣΛΕΕ, του παραρτήματος I, Κεφάλαιο 1, Κοινές διατάξεις, Τμήμα 1, σημείο 31, του δημοσιονομικού κανονισμού (ΕΕ) 2018/1046 (1) και του άρθρου 89 του κατ’ εξουσιοδότηση κανονισμού (ΕΕ) 2019/715 (2) — Παράβαση ουσιώδους τύπου και προσβολή του δικαιώματος πραγματικής προσφυγής.
                  
                              —
                           
                           
                              Η προσφεύγουσα-ενάγουσα υποστηρίζει ότι η κοινοποιηθείσα αιτιολόγηση είναι ανεπαρκής in concreto, καθόσον δεν διευκρινίζει για κάθε υποκριτήριο, τις ελλείψεις που αντιστοιχούν σε μόρια που αφαιρούνται για κάθε φερόμενο μεμονωμένο μεταφραστικό σφάλμα. Ως εκ τούτου, η προσφεύγουσα-ενάγουσα δεν μπορεί να κατανοήσει τι αφορά το έκαστο σφάλμα, ούτε είναι σε θέση να αναλύσει ή να αντικρούσει τα σφάλματα αυτά.
                           
                        
            
                  2.
               
               
                  Με τον δεύτερο λόγο προβάλλεται πρόδηλη πλάνη εκτιμήσεως.
                  
                              —
                           
                           
                              Η αξιολόγηση ενέχει πλείονα πρόδηλα σφάλματα εκτιμήσεως σε σχέση με τα υποκριτήρια «Ύφος — σαφήνεια», «Ευχέρεια στη χρήση της γλώσσας — στίξη» καθώς και «έκφραση και ακρίβεια» και «παρανόηση».
                           
                        
            
                  3.
               
               
                  Με τον τρίτο λόγο προβάλλεται ότι εφαρμόστηκαν ασαφή κριτήρια αξιολόγησης — Χρήση του ίδιου κριτηρίου εις διπλούν — Μοριοδότηση για τα ίδια χαρακτηριστικά των προσφορών με δύο διαφορετικά κριτήρια αξιολόγησης.
                  
                              —
                           
                           
                              Ένας από τους τύπους σφαλμάτων είναι ασαφής, καθότι δεν περιλαμβάνεται ειδική ανάλυση στο γλωσσάριο της συγγραφής υποχρεώσεων και δεν αποτελεί τεχνικό όρο στο επάγγελμα του μεταφραστή. Η συγγραφή υποχρεώσεων προβλέπει την εξέταση των ίδιων ζητημάτων με βάση δύο διαφορετικά κριτήρια, με αποτέλεσμα να καθίσταται ελαττωματική η αξιολόγηση.
                           
                        
            
                  4.
               
               
                  Με τον τέταρτο λόγο προβάλλεται παράβαση του άρθρου 21.2 του παραρτήματος I του Δημοσιονομικού Κανονισμού (ΕΕ) 2018/1046 — Ανεπαρκής στάθμιση κριτηρίων ανάθεσης.
                  
                              —
                           
                           
                              Καθόσον η προσφορά τιμής αναλογεί μόνο στο 33 %, ενώ η ποιότητα στο 66 % των κριτηρίων, δίδεται πολύ μικρή σημασία στην τιμή, με αποτέλεσμα να μην λαμβάνεται υπόψη ο αντίκτυπος του κόστους στη διαδικασία ανάθεσης, να ενθαρρύνεται η υποβολή παράλογα υψηλών τιμών και τούτο να έχει ως αποτέλεσμα ανορθολογική οικονομική διαχείριση.
                           
                        
            
                  5.
               
               
                  Με τον πέμπτο λόγο προβάλλεται παραβίαση της συγγραφής υποχρεώσεων και του άρθρου 175 του Δημοσιονομικού Κανονισμού (ΕΕ) 2018/1046, σχετικά με την περίοδο αναμονής.
                  
                              —
                           
                           
                              Παρά την ανακοίνωση του Ευρωπαϊκού Κοινοβουλίου σχετικά με την αναστολή της υπογραφής της επίμαχης σύμβασης, στην Επίσημη Εφημερίδα της Ευρωπαϊκής Ένωσης δημοσιεύτηκε ανακοίνωση ότι η σύμβαση υπεγράφη στις 4 Δεκεμβρίου 2019 και δεν δημοσιεύτηκε διόρθωση, με αποτέλεσμα να παραβιάζεται η συγγραφή υποχρεώσεων και το άρθρο 175 του Δημοσιονομικού Κανονισμού (ΕΕ) 2018/1046, σχετικά με την περίοδο αναμονής.
                           
                        
            
         (1)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) 1296/2013, (ΕΕ) 1301/2013, (ΕΕ) 1303/2013, (ΕΕ) 1304/2013, (ΕΕ) 1309/2013, (ΕΕ) 1316/2013, (ΕΕ) 223/2014, (ΕΕ) 283/2014 και της απόφασης 541/2014/ΕΕ και για την κατάργηση του κανονισμού (ΕΕ, Ευρατόμ) 966/2012 (ΕΕ 2018, L 193, σ. 1).
      
         (2)  Κατ’ εξουσιοδότηση κανονισμός (ΕΕ) 2019/715 της Επιτροπής, της 18ης Δεκεμβρίου 2018, για τη θέσπιση του δημοσιονομικού κανονισμού-πλαισίου για τους οργανισμούς που δημιουργούνται δυνάμει της ΣΛΕΕ και της Συνθήκης Ευρατόμ και αναφέρονται στο άρθρο 70 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (ΕΕ 2019, L 122, σ. 1).